
Uznesenie Okresný súd Prešov v právnej veci starostlivosti súdu o maloletú : A. B., nar. XX.X.XXXX, trvale bytom Ružomberok, t.č. bytom u otca, dieťa matky : C. B., nar. XX.X.XXXX, trvale bytom D. XXX/XX, E., t.č. bytom F. G. X, E. a otca : H. B., nar. XX.X.XXXX, trvale bytom I. J. XX, E., v konaní o zverenie maloletého dieťa do striedavej osobnej starostlivosti, takto rozhodol: Okresný súd Prešov p r e n á š a príslušnosť na Okresný súd Liptovský Mikuláš s tým, že po právoplatnosti uznesenia bude spisový materiál postúpený na Okresný súd Liptovský Mikuláš. odôvodnenie: 1. Dňa 29.7.2025 bol Okresnému súdu Prešov z Okresného súdu Liptovský Mikuláš postúpený návrh otca na zverenie mal. dcéry A. B. do striedavej osobnej starostlivosti. 2. Okresný súd Liptovský Mikuláš návrh postúpil Okresnému súdu Prešov ako súdu miestne príslušnému v zmysle § 112 ods. 1 Civilného mimosporového poriadku, nakoľko na tunajší súd bola prenesená príslušnosť uznesením Okresného súdu Liptovský Mikuláš sp.zn. 22P/70/2024 zo dňa 15.7.2024, právoplatným dňa 4.9.2024, vo veci zrušenia výchovného opatrenia, čím bola založená príslušnosť Okresného súdu Prešov na konanie vo vzťahu k mal. dieťaťu. 3. Vo veci mal. A. B., nar. XX.X.XXXX naposledy rozhodoval Okresný súd Prešov v konaní o zrušenie výchovného opatrenia rozsudkom č.k. 24P/196/2024-33 zo dňa 10.1.2025, právoplatným dňa 8.3.2025. 4. Z návrhu otca vyplýva, že mal. Nela žije s ním v spoločnej domácnosti v Ružomberku už 6 mesiacov. 5. Na žiadosť Okresného súdu Prešov doručil dňa 13.8.2025 Úrad práce, sociálnych vecí a rodiny Ružomberok správu zo šetrenia aktuálneho pobytu maloletej Nelly Čížikovej. V správe sa uvádza, že z osobného stretnutia s otcom dňa 12.8.2025 a telefonického rozhovoru s matkou dňa 13.8.2025 vyplýva, že maloletá A. B. je prihlásená na trvalý pobyt v meste Ružomberok. Toho času maloletá býva cez týždeň u svojho otca, pána H. B. na adrese I. J. XX K. E. a víkendy trávi u matky, pani C. B. na adrese F. G. X, E.. Rodičia sa na stretávaní s maloletou vedia vždy dohodnúť. Podľa vyjadrenia otca do budúcna zvažuje prihlásiť maloletú na prechodný pobyt na jeho adresu – I. Houdeka 46, Ružomberok. Maloletá naďalej pokračuje v štúdiu na Základnej škole L. G. K. E., kde v septembri 2025 nastúpi do 7. ročníka. 6. Podľa § 112 ods. 1 zákona č. 161/2015 Z. z. Civilný mimosporový poriadok (ďalej len „CMP“) na konanie vo veciach starostlivosti súdu o maloletých je miestne príslušný súd, v ktorého obvode má maloletý v čase začatia konania bydlisko určené dohodou rodičov alebo iným zákonným spôsobom. 7. Podľa § 112 ods. 2 CMP ak sa zákonným spôsobom zmenia okolnosti, podľa ktorých sa posudzuje miestna príslušnosť, môže súd preniesť svoju príslušnosť na iný súd, ak to vyžaduje záujem maloletého. Ak tento súd nesúhlasí s prenesením príslušnosti, rozhodne jeho nadriadený súd; zmena bydliska
maloletého z dôvodu umiestnenia maloletého v zariadení na základe rozhodnutia súdu podľa § 111 písm. l) až n) nie je dôvodom na zmenu miestnej príslušnosti súdu. 8. Z ustálenej súdnej praxe je nepochybné, že každé dieťa môže mať len jeden poručenský spis, ktorý sa založí od prvého rozhodnutia o tomto dieťati. Pri tomto jednom konaní vo veci maloletého sa zároveň určuje miestna príslušnosť súdu, ktorá trvá aj v prípadných ďalších konaniach vo veci toho istého maloletého. 9. Napriek skutočnosti, že vo veci maloletej naposledy rozhodoval Okresný súd Prešov, rozsudkom č.k. 24P/196/2024-33 z 10.1.2025 je súčasné bydlisko mal. A. B. ako aj bydlisko oboch jej rodičov v Ružomberku, kde maloletá navštevuje Základnú školu, Bystrická cesta, teda v obvode Okresného súdu Liptovský Mikuláš, preto Okresný súd Prešov dospel k záveru, že je v záujme maloletej, aby v predmetnej veci o zverenie maloletého dieťa do striedavej osobnej starostlivosti konal súd, v obvode ktorého má maloletá svoje bydlisko. 10. Nakoľko je to v záujme dieťaťa, preniesol tunajší súd svoju príslušnosť v zmysle § 112 ods. 2 CMP na Okresný súd Liptovský Mikuláš. Poučenie: Proti tomuto uzneseniu odvolanie nie je prípustné.

